### Beslutning

Forslaget blev på byrådsmødet den 10. juni 2021 henvist til Magistraten med henblik på at indgå i budgetdrøftelserne for 2022.

**Budgetforslag fra V og SF**

SF og Venstre stiller hermed forslag om, at der i økonomitildelingsmodellen for anlægsmidler til daginstitutionsbyggeri skal være mulighed for at oprette lokale dagtilbudspladser, selvom der er ledige pladser i garantidistriktet.

Baggrund

Aarhus Kommune er opdelt i otte garantidistrikter og kommunens pasningsgaranti er opfyldt, når alle børn får tilbudt en dagtilbudsplads inden for det garantidistrikt de bor i. Garantidistrikterne løber langs indfaldsvejene, og der er langt mellem yderpunkterne – op til 18 km i bil.

For at få udløst anlægsmidler skal der være et behov for pasningspladser på garantidistriktsniveau.

Det går især ud over områder tæt på kommunegrænsen, hvor det flere steder ikke er muligt at bygge nye daginstitutioner på trods af, at der er et lokalt behov for flere pasningspladser. Vi kender aktuelt debatten fra eksempelvis Solbjerg, Benedikte Eriksen, Harlev og Skødstrup, hvor mange forældre ønsker at deres børn kommer til at gå i daginstitution med børn, som de også senere skal gå i skole med, men hvor kommunens nuværende tildelingsmodel sender flere børn til nabobyer eller endnu længere væk.

Det vil sige, at særligt børn fra områder tæt på kommunegrænsen kan risikere at skulle pendle langt til institutionspladser, når der er overskudskapacitet andre steder i garantidistriktet, hvilket er til gene for både børn og forældre og giver samtidig ekstra trafik- og miljøbelastning.

Bedre muligheder for at bygge daginstitutionsbyggeri ved lokalt behov

Der er behov for at skabe bedre mulighed for at bygge daginstitutioner i områder, der ligger langt væk fra andre pasningsmuligheder, når der er et lokalt behov for flere dagtilbudspladser - også, når der er faldende børnetal andre steder i garantidistriktet. Det vil gøre livet nemmere for mange børnefamilier i [adresse] og samtidig gøre det mere attraktiv at bosætte sig i områder, hvor der, på grund af den nuværende model, ikke kan etableres lokale pasningspladser. Lokale pasningsmuligheder understøtter familiens lokale forankring og det tidlige børnefællesskab i lokalsamfundene.

SF og Venstre ønsker derfor en ordning, hvor der udløses anlægsmidler ved lokalt behov for dagtilbudspladser i skoledistrikter, hvor der er mere end fire km (med cykel/bil) eller mere end ½ time med offentlig transport til nærmeste by (bymidte til bymidte) uden for anvisningsdistriktet og inden for garantidistriktet.

Stillet af Klara Nissen (Venstre) og Anette Berg (SF)

### Sagens forløb

09-06-2021 Aarhus Byråd
Forslaget blev på byrådsmødet den 10. juni 2021 henvist til Magistraten med henblik på at indgå i budgetdrøftelserne for 2022.